Honda palasi Formula 1 -sarjaan vuonna 1983 moottorivalmistajana, ja pysyi mukana vuoden 1992 loppuun asti, tehden yhteistyötä muun muassa Williamsin, Lotuksen, McLarenin ja Tyrrellin kanssa. Keke Rosberg toi Hondalle paluunsa jälkeen ensimmäisen voiton Dallasin GP:ssä vuonna 1984. Valtakautensa huipulla Honda voitti kuusi peräkkäistä valmistajien maailmanmestaruutta vuosina 1986–1991 Williamsin ja McLarenin kanssa, ja Nelson Piquet, Ayrton Senna ja Alain Prost voittivat Hondan moottoreilla viisi peräkkäistä kuljettajien maailmanmestaruutta vuosina 1987–1991. Erityisen ylivoimainen Honda oli kaudella 1988, kun McLaren-Hondat voittivat 16:sta kilpailusta uskomattomat 15.